**Α΄Δημοτικό Σχολείο Κολοσσίου**

Tίτλος καλής/ών πρακτικής/ών: **«Ενάντια στο Σχολικό Εκφοβισμό»**

Στόχος/οι :

Οι μαθητές:

-Να αντιλαμβάνονται την εκφοβιστική συμπεριφορά, να την αναγνωρίζουν και να αντιστέκονται σε αυτήν.

-Να συλλέγουν στοιχεία για την ύπαρξη εκφοβιστικής συμπεριφοράς στο σχολείο (π.χ μορφές, χώροι, συχνότητα).

-Να εισηγούνται λύσεις για αντιμετώπιση του φαινομένου της εκφοβιστικής συμπεριφοράς στο σχολείο.

-Να συνεργαστούν μεταξύ τους, αλλά και με ειδικούς για το θέμα και να προβούν σε μια εκστρατεία διαφώτισης, μέσα και έξω από το σχολείο, με σκοπό να επιφέρουν την αλλαγή στον κοινωνικό τους περίγυρο.

-Να αποκτήσουν χρήσιμες δεξιότητες κατά τη διεκπεραίωση των πιο πάνω και να χρησιμοποιούν τις δεξιότητες αυτές για την προσωπική τους βελτίωση, αλλά και των συνανθρώπων τους.

-Να ευαισθητοποιηθούν σε θέματα προσφοράς βοήθειας προς τους συνανθρώπους τους.

-Να αξιολογούν τα αποτελέσματα της εργασίας τους.

Περιγραφή καλής/ών πρακτικής/ών:

Μετά από περιστατικό σχολικού εκφοβισμού που συνέβηκε στην Ε΄τάξη του σχολείου μας, τα παιδιά της τάξης αυτής, ευαισθητοποιήθηκαν για το θέμα και το ερεύνησαν σε βάθος. Ως επιστέγασμα, έφτιαξαν από μόνα τους, σχετικές παρουσιάσεις (Powerpoint) τις οποίες ανέλαβαν, τα ίδια ως εκπαιδευτές, να παρουσιάσουν στις υπόλοιπες τάξεις. Πραγματοποίησαν έρευνες για την εκφοβιστική συμπεριφορά, αναλύοντας και συγκρίνοντας τα αποτελέσματά τους με όμοιες έρευνες γειτονικών σχολείων, μέσω Skype. Έφτιαξαν δικά τους video, παραμύθια, ενημερωτικά φυλλάδια, ποιήματα, σελιδοδείκτες, διαδραστικές αφίσες, wordle για το θέμα. Ανέβασαν όλα τα πιο πάνω στο Moodle του σχολείου μας, σε Blogs και στο Facebook, με σκοπό την ευρύτερη κοινωνική ενημέρωση. Η πιο πάνω δράση επεκτάθηκε σε όλες τις υπόλοιπες τάξεις του σχολείου. Ακολούθησε περαιτέρω μελέτη και εμβάθυνση, καθώς και μια ποικιλία δημιουργικών εργασιών από όλα τα παιδιά του σχολείου:

Α΄+Β΄ τάξη: Έργα τέχνης και χειροτεχνίες.

Γ΄τάξη: Κατασκευή πανό.

Δ΄τάξη: Δημιουργία comics (στο Pixton) και δημιουργία τραγουδιού.

Στ΄τάξη: Δημιουργία θεατρικού έργου με 4 πιθανές λύσεις για το τέλος. Παρουσιάστηκε σε όλο το σχολείο και οι 4 λύσεις τέθηκαν σε ψηφοφορία.

Ως αποκορύφωμα της όλης δράσης οργανώθηκε και πραγματοποιήθηκε από τα παιδιά του σχολείου, μια εκδήλωση προς την κοινότητα. Τα ίδια τα παιδιά ανέλαβαν να διαφωτίσουν τους γονείς τους και τον κόσμο της κοινότητας γενικότερα, για το θέμα του εκφοβισμού, καθώς και να παρουσιάσουν τις εργασίες που προαναφέρθηκαν. Συμφωνήθηκε επίσης, να τεθούν προς πώληση οι κατασκευές τους και τα έσοδα να διατεθούν για την οικονομική ενίσχυση του σχολείου. Επίσης, κλήθηκε και ψυχολόγος για να μιλήσει στην εκδήλωση και να συζητήσει με το κοινό.

Η δράση επεκτάθηκε και στην επιμόρφωση των εκπαιδευτικών, όπου ειδικοί κλήθηκαν να μιλήσουν:

α. για το σχολικό εκφοβισμό (σε κοινή συνεδρία του προσωπικού των 2 σχολείων της κοινότητας) και

β. για τη διαχείριση του θυμού και της παραβατικής συμπεριφοράς.

Εργασίες μαθητών: <http://sxolikosekfovismos.blogspot.com/>